祭介石
作者：釋善珍
朝代：宋

paragraphs: 末俗住山，尤貴黄紙。
造物畀公，共衰病至。
既病之矣，復遇歲艱。
當八面風，撐百漏船。
漫刺銜袖，臨齋乞米。
驕兒索飯，饑嗔飽喜。
我行四方，閲士如牆。
小智虛夸，妄夫荒唐。
宣紹命脈，乾淳氣魄。
天慳地閟，神盍寶惜。
冷灰粟焰，將曉景星。
泯滅甚易，佛法替陵。
同時愛憎，異世悲慨。
諸君不信，有遺錄在。
我作苦語，模寫虛空。
淚盡血續，夫豈爲公。